作者：危复之
词牌/韵律：永遇乐

paragraphs: 早叶初莺，晚风孤蝶，幽思何限。
檐角萦云，阶痕积雨，一夜苔生遍。
玉窗闲掩，瑶琴慵理，寂寞水沈烟断。
悄无言，春归无觅处，卷帘见双飞燕。
风亭泉石，烟林薇蕨，梦绕旧时曾见。
江上闲鸥，心盟犹在，分得眠沙半。
引觞浮月，飞谈卷雾，莫管愁深欢浅。
起来倚阑干，拾得残红一片。